Un număr record de moldoveni s-au înscris la cursurile de limba română
- Maria Dima
- 4 martie 2024, 14:06
Ministerul Educației și Cercetării din Republica Moldova a organizat o nouă serie de cursuri privind învățarea limbii române. Cursurile sunt destinate adulților care vor să își perfecționeze cunoștințele sau să studieze limba română de la zero. Cursurile sunt gratuite, cheltuielile fiind acoperite din bugetul de stat. La această nouă sesoiune s-au înscris un număr record de persoane din Republica Moldova, dar și din Tiraspol.
Cursurile de limba română, organizate gratis de Ministerul Educației din Republica Moldova, au stârnit un interes enorm. Un număr record de peste 12.700 de persoane s-au înscris pentru circa 5.000 de locuri disponibile în cadrul Programului național de studiere a limbii române, ediția 2024.
Cele mai multe cereri au fost depuse de persoane care locuiesc în Chișinău – 6.911, urmat de UTA Găgăuzia – 1.586, Bălți – 682, Tiraspol – 622. Restul 2.971 cereri sunt depuse de persoane din celelalte raioane ale țării. Din numărul total de solicitanți, peste 9 000 au cerut să studieze nivelul începător (A1) sau nivelul elementar (A2).
Cursurile de limba română, organizate cu prezență fizică și online
Persoanele înscrise activează în domeniile: educație – 3284; economie – 2244; medicină – 867; administrație publică centrală și locală – 759; arte – 682; justiției – 446; altele – 4484. Ce ține de forma de organizare a cursurilor, mai mult de jumătate sau 56 % au cerut să le facă online, iar restul 44 % - cu prezență fizică. Peste 75% din persoane doresc să urmeze cursurile după orele de serviciu.
"Menționăm că cursurile de limba română sunt gratuite și vor fi organizate atât cu prezență fizică, cât și online, în perioada martie-decembrie 2024. Durata unui curs va fi în medie de 120 de ore, în funcție de nivelul de competență lingvistică, comparativ cu cursul din 2023 care avea 60 de ore.
La final, participanții vor obține un certificat cu indicarea nivelului de competență lingvistică de cunoaștere a limbii române, în conformitate cu prevederile Cadrului European Comun de Referință pentru Limbi", se arată într-un comunicat de presă al Ministerului Educației.
Pentru ediția din anul curent a Programului Național de Limbă Română, Ministerul Educației și Cercetării a alocat 10 milioane de lei.
Limba română a devenit limbă oficială în Republica Moldova. Pe 22 martie 2023, președintele Republicii Moldova, Maia Sandu, a promulgat legea privind înlocuirea sintagmei "limba moldovenească" cu "limba română" în toate legile Republicii Moldova, inclusiv în Constituţie.